Verseker jou kind se veiligheid só op Kaapse strandeArgieffoto Die Stad Kaapstad doen ’n beroep op ouers om hul kinders hierdie feestyd met hul aankoms by ’n strand deur middel van sy Identikidz-program te laat registreer. Die program behels dat ’n armbandjie met ’n verwysingsnommer wat ooreenkom met die kontakbesonderhede van ’n familielid of voog aan ’n kind uitgereik word. Indien ’n kind wegdwaal, kan hy of sy sodoende weer met sy geliefdes herenig word. Meer as 100 000 kinders is verlede jaar geregistreer van wie meer as 500 met behulp van dié armbandjie met hul gesinne herenig is. “Ons wil besoekers vanjaar aanspoor om sosiale afstand te handhaaf en hul kinders se veiligheid eerste te stel deur hulle te alle tye binne sig te hou,” sê Zahid Badroodien, burgemeesterskomiteelid van gemeenskapsdienste en gesondheid. Die Stad Kaapstad se Identikidz-program word vanjaar by 16 strande in die metro op besige dae gedurende Desember en Januarie ingestel. Dit sluit onder meer in Muizenberg, Vishoek, Seepunt, Kampsbaai, Melkbosstrand, Gordonsbaai en die Strand. “Ouers en voogde word daaraan herinner dat dit nie ’n kinderoppasdiens is nie en nie die verantwoordelikheid van ouers vervang om toesig te hou oor hul kinders terwyl hulle op die strand is nie. “Dit beteken eenvoudig dat ons ’n kind se gesin kan opspoor indien hy of sy wegdwaal,” sê Badroodien. Altesaam 535 kinders is verlede jaar met behulp van die program met hul ouers of voogde herenig terwyl 15 aan die Wes-Kaapse departement van maatskaplike ontwikkeling oorhandig is toe hulle nie met hul gesinne herenig kon word nie. “Dit is traumaties vir jong kinders as hulle nie hul geliefdes kan vind nie en ek versoek ouers en voogde om waaksaam te wees.”